Christi domini vocem, ipsius servorum minimus, ego Durandus pavescens dicentis «qui non bajulat crucem suam et sequitur me non est me dignus» et iterum «non potestis Deo servire et mammonæ», et «qui reliquerit domum aut uxorem aut filios aut agros propter nomen meum centuplum accipiet et vitam æternam possidebit». Credulus ejus promissionibus, hujus mundi delectamenta pro suo contemnens amore, cœnobium ejus dilecti Benedicti expetii, positum super amnem Ligericum, Floriacum vocitatum, reverendum patrem poscens Gauzlinum, habitu monachili vestiri, exoptans ad patris Benedicti imperia Christo domino ipsique famulari. Qui optata adipiscens, obtuli eidem loco pro meæ remedio animæ quicquid ex paterno, vel materno jure possederam seu quicquid emeram, in pago scilicet Cabillonense, in parrochia sancti Michaelis, in villa quæ dicitur Bulduria, unum mansum cum vineis, pratis, silvis et aquis et uno farinario in aqua quæ dicitur Bruinada clausum quoque unum in Monte Sironis ad quercum vocatum, cujus partem quamdam a piro magno ad meridiem mediam Gunterio archipresbitero et ejus fratri mutuaveram pro alodo quodam in Bainarias, ea ratione ut si prædictum alodum repeterent, quod mutuo acceperant redderent. Terminatur autem ipse clausus duabus partibus terra Seguinia et Bernardi sui fratris, tertia sancti Michaelis, quarta via publica. In Poliaco autem villa, unum mansum cum vineis et campis. Quorum omnium tertiam partem uxori meæ reliqui Alexandræ, eo tenore ut post suum obitum, prædicto loco cuncta subiciantur cum redditibus et consuetudinibus omnium rerum, sub hujusmodi voto ut quicumque aliquid horum quæ dicta sunt repetere aut infringere temptaverit cum Juda proditore, Anna et Caïpha damnationem accipiat cum diabolo et angelis ejus in ignem æternum eique cui litem intulerit, sociante fisco, auri libras X persolvat et sua omnimodis frustretur repetitio. Hæc vero cartula ut firmior sit cum stipulatione subnixa et testibus subscriptis eam subterfirmavi. Actum Floriaco, tempore Rotberti regis et Gauzlini abbatis. (chrismon) Durandi. S. Alexandra. (chrismon) Deodatus presbiter. SS. Isembardi.